เหตุหลังคาไนต์คลับถล่มในซานโตโดมิงโก

เมื่อวันที่ 8 เมษายน พ.ศ. 2568 หลังคาของไนต์คลับเจ็ตเซ็ตในซานโตโดมิงโก สาธารณรัฐโดมินิกัน ได้พังทลายลงมาระหว่างการแสดงสดของรูบิ เปเรซ นักดนตรีแนวเมเรงเก การวิบัติของโครงสร้างเกิดขึ้นเมื่อเวลาประมาณ 00:44 น. ตามเวลามาตรฐานแอตแลนติก ส่งผลให้มีผู้เสียชีวิต 231 คน และบาดเจ็บกว่า 200 คน ในขณะที่ 189 คน ได้รับการช่วยออกมาจากซากปรักหักพังได้อย่างปลอดภัย เหตุการณ์นี้ถือเป็นภัยพิบัติที่ไม่ใช่ภัยธรรมชาติที่ร้ายแรงที่สุดครั้งหนึ่งในประวัติศาสตร์ของประเทศ
ภูมิหลัง.
อาคารไนต์คลับแต่เดิมสร้างเป็นโรงภาพยนตร์ใน พ.ศ. 2516 ต่อมาได้รับการดัดแปลงเป็นไนต์คลับเจ็ตเซ็ตใน พ.ศ. 2537 และได้รับการบูรณะใน พ.ศ. 2553 และ พ.ศ. 2558 ตัวอาคารมีเพดานสูงสองชั้นเหนือลานเต้นรำแบบเปิดโล่งและกว้างขวางซึ่งสามารถรองรับผู้ใช้บริการได้ 1,000 คนยืนและ 700 คนนั่ง นอกจากนี้ยังติดตั้งเครื่องปรับอากาศและเครื่องกำเนิดไฟฟ้าขนาดใหญ่บนดาดฟ้า และติดตั้งไฟเวทีและลำโพงขนาดใหญ่บนเพดานด้วย 
ใน พ.ศ. 2566 อาคารเกิดเพลิงไหม้หลังจากฟ้าผ่าเครื่องกำเนิดไฟฟ้าบนหลังคา แต่เจ้าหน้าที่ดับเพลิงมองว่าโครงสร้างยังมีความมั่นคง วิศวกรโยธาและสถาปนิกระบุว่าหลังคาของอาคารมีเพียงเสาเล็ก ๆ ค้ำยันด้านข้างแต่ไม่มีเสาค้ำยันตรงกลาง และอาจพังทลายลงมาเนื่องจากคอนกรีตอ่อนแอลงจากเหตุเพลิงไหม้ ประกอบกับต้องแบกรับน้ำหนักมหาศาลของอุปกรณ์ที่ติดตั้งไว้ด้านบน
ไนต์คลับเจ็ตเซ็ตมีชื่อเสียงเรื่องการแสดงดนตรีเต้นรำสดในคืนวันจันทร์ซึ่งดึงดูดบุคคลผู้มีชื่อเสียงจำนวนมาก ในช่วงเวลาที่เกิดเหตุหลังคาถล่ม ไนต์คลับแห่งนี้กำลังจัดแสดงคอนเสิร์ตของรูบิ เปเรซ นักดนตรีแนวเมเรงเก โดยมีผู้เข้าชมหลายร้อยคน
การพังถล่ม.
เหตุหลังคาถล่มเกิดขึ้นเมื่อวันที่ 8 เมษายน พ.ศ. 2568 เวลา 00:44 น. ตามเวลามาตรฐานแอตแลนติก ในขณะนั้นมีผู้คนอยู่ในไนต์คลับประมาณ 500 ถึง 1,000 คน มีผู้เสียชีวิตจากเหตุการณ์นี้มากกว่า 200 คน
ตามคำบอกเล่าของผู้เห็นเหตุการณ์ หลังคาพังทลายลงมาโดยไม่มีสัญญาณเตือนล่วงหน้าหลังจากการแสดงดนตรีผ่านไปประมาณหนึ่งชั่วโมง สาเหตุของการวิบัติของโครงสร้างยังไม่ได้รับการยืนยัน แค่เจ้าหน้าที่สืบสวนได้เริ่มตรวจสอบสถานที่เกิดเหตุทันทีที่ฝ่ายปฏิบัติการกู้ภัยอนุญาตให้เข้าไปได้ นักดนตรีที่เล่นร่วมกับรูบิ เปเรซ กล่าวว่า สถานที่จัดงานเต็มไปด้วยผู้คนในช่วงเวลาที่หลังคาถล่มและในตอนแรกเขานึกว่าเกิดแผ่นดินไหว ราเกล อาร์บาเฮ สุภาพสตรีหมายเลขหนึ่งแห่งสาธารณรัฐโดมินิกัน รายงานว่าเนลซิ กรุซ ผู้ว่าการจังหวัดมอนเตกริสติที่ติดอยู่ใต้ซากปรักหักพัง ได้โทรศัพท์ถึงประธานาธิบดีลุยส์ อาบินาเดร์ เมื่อเวลา 00:49 น. หลังจากเกิดเหตุหลังคาถล่มไม่นาน
การตอบสนองต่อเหตุฉุกเฉิน.
ภารกิจค้นหาและกู้ภัยได้เริ่มขึ้นอย่างกว้างขวาง โดยมีการส่งเจ้าหน้าที่กู้ภัยประมาณ 400 นาย ไปยังพื้นที่ประสบภัย เจ้าหน้าที่กู้ภัยทำงานอย่างต่อเนื่องเพื่อค้นหาผู้รอดชีวิตท่ามกลางเศษซากอาคาร มีรายงานว่ารูบิ เปเรซ ซึ่งแสดงดนตรีอยู่ขณะเกิดภัยพิบัตินั้น เริ่มร้องเพลงเพื่อช่วยให้เจ้าหน้าที่กู้ภัยหาตำแหน่งของเขาเจอภายใต้ซากปรักหักพัง ซูลิงกา ลูกสาวของเปเรซซึ่งหนีออกมาได้ เล่าว่าเปเรซได้รับบาดเจ็บแต่มีอาการคงตัวหลังจากถูกดึงออกมาจากเศษซากอาคารได้สำเร็จ อย่างไรก็ตาม ในเวลาต่อมามีรายงานว่าเขาเสียชีวิต 
ตั้งแต่เวลา 15:00 น. ของวันเกิดเหตุเป็นต้นมา ไม่พบผู้รอดชีวิตเพิ่มเติมอีกในพื้นที่ประสบภัย หน่วยงานของรัฐ 22 หน่วยงานร่วมมือกันกู้ภัยในพื้นที่ดังกล่าวโดยใช้ปั้นจั่น 3 ตัว และสุนัขค้นหาหลายตัว ระหว่างปฏิบัติการกู้ภัย ฝูงชนมารวมตัวกันด้านนอกเพื่ออธิษฐานให้แก่ผู้เคราะห์ร้ายและร้องเพลงคริสต์เพื่อเป็นกำลังใจให้กันและกันในการรับมือกับโศกนาฏกรรม ฝูงชนอีกกลุ่มหนึ่งไปรวมตัวกันหน้าสถาบันนิติพยาธิวิทยาแห่งชาติ ซึ่งฉายภาพผู้เคราะห์ร้ายจากเหตุการณ์เพื่อให้ญาติมิตรสามารถระบุตัวตนได้ หลังเวลา 20:00 น. การปรับปรุงข้อมูลถูกระงับจนถึงวันถัดไปตามคำร้องขอของญาติผู้เคราะห์ร้าย ผู้เคราะห์ร้ายที่ติดอยู่ใต้ซากหลายคนส่งเสียงร้องขอความช่วยเหลือให้เจ้าหน้าที่กู้ภัยได้ยิน และบางคนก็โทรศัพท์หาครอบครัว
หน่วยฉุกเฉินบันทึกว่ามีการเคลื่อนย้ายโดยใช้รถพยาบาลอย่างน้อย 138 ครั้ง แต่ฮวน มานูเอล เมนเดซ ผู้อำนวยการฝ่ายปฏิบัติการจัดการเหตุฉุกเฉินแห่งชาติ ระบุว่าจำนวนผู้บาดเจ็บที่แท้จริงมีจำนวนเกิน 150 คน ความคลาดเคลื่อนนี้มาจากการที่ผู้บาดเจ็บหลายคนได้รับการเคลื่อนย้ายด้วยรถพยาบาลคันเดียว มีการเดินทางไปยังโรงพยาบาลใกล้เคียงอย่างน้อย 155 ครั้ง
เช้าวันที่ 8 เมษายน อาบินาเดร์ได้เดินทางไปยังสถานที่เกิดภัยพิบัติเพื่อประเมินสถานการณ์และยืนยันความมุ่งมั่นของรัฐบาลในการค้นหาและกู้ภัย เขาเน้นย้ำว่า "ทรัพยากรทั้งหมดของรัฐบาล" ได้รับการดึงมาใช้ในปฏิบัติการที่กำลังดำเนินอยู่ เจ้าหน้าที่กู้ภัยจากอิสราเอล ปวยร์โตรีโก และเม็กซิโกเดินทางมาถึงซานโตโดมิงโกเมื่อวันที่ 9 เมษายน เพื่อช่วยเหลือในการค้นหาและกู้ภัย
เมื่อล่วงเข้าวันที่ 9 เมษายน รัฐบาลสาธารณรัฐโดมินิกันประกาศเปลี่ยนการค้นหาและกู้ภัยเป็นการค้นหาร่างผู้เสียชีวิต เจ้าหน้าที่ศูนย์ปฏิบัติการฉุกเฉินของสาธารณรัฐโดมินิกันแถลงเมื่อวันที่ 12 เมษายนว่า มีผู้ได้รับการช่วยชีวิตออกมาจากซากปรักหักพัง 189 คน และยังคงรักษาตัวในโรงพยาบาล 15 คน
กาโรลินา เมฮิอา นายกเทศมนตรีกรุงซานโตโดมิงโก จัดตั้งคณะกรรมการตอบสนองภัยพิบัติของเทศบาล และแสดงความเสียใจต่อครอบครัวที่รอฟังข่าวคนที่รัก สำนักงานเทศบาลได้ประสานงานอย่างใกล้ชิดกับหน่วยฉุกเฉินแห่งชาติเพื่อรับมือกับวิกฤตการณ์ดังกล่าว ฝ่ายบริหารไนต์คลับเจ็ตเซ็ตสัญญาว่าจะให้ความร่วมมืออย่างเต็มที่กับทางการในการสืบสวนและในการให้ความช่วยเหลือผู้เคราะห์ร้ายและครอบครัว สำนักงานเทศบาลยังได้จัดหาโลงศพ 170 โลง ให้แก่สถานที่ประกอบพิธีศพ 6 แห่ง ที่ดูแลร่างของผู้เคราะห์ร้าย ผู้เคราะห์ร้ายทั้งหมดได้รับการระบุตัวตนเมื่อถึงวันที่ 12 เมษายน
ผู้เคราะห์ร้าย.
เหตุหลังคาพังถล่มครั้งนี้คร่าชีวิตผู้คนไป 231 คน ตำรวจแถลงว่าในบรรดาผู้เสียชีวิตมีออกตาบิโอ โดเตล อดีตนักเบสบอลเมเจอร์ลีก, โตนิ บลังโก นักเบสบอล (ซึ่งเสียชีวิตหลังจากช่วยเอสเตบัน เฮร์มัน ให้พ้นจากอันตราย) และรูบิ เปเรซ รวมอยู่ด้วย ลุยส์ กิเยน ผู้เล่นฟุตบอลทีมชาติ, มาร์ติน โปลังโก นักออกแบบแฟชั่น และกริสเตียน อาเลฮันโดร เตเฮดา ปิชาร์โด ผู้อำนวยการฝ่ายโครงสร้างพื้นฐานเมืองของเทศบาลกรุงซานโตโดมิงโก ได้รับการยืนยันว่าเสียชีวิต ผู้จัดการของเปเรซกล่าวว่านักแซกโซโฟนของเปเรซก็เสียชีวิตด้วยเช่นกัน
ลูซิลา รามอน เจ้าหน้าที่โครงการอาหารโลกของสหประชาชาติ และลูกสาวของเธอเสียชีวิตด้วยเช่นกัน ไฟร ลุยส์ โรซาริโอ เจ้าของร้านอาหารเตร์ราลูนากาเฟในลอว์เรนซ์ รัฐแมสซาชูเซตส์ และร้านอาหารเตร์ราเนกรากันตินาในพรอวิเดนซ์ รัฐโรดไอแลนด์ อยู่ในกลุ่มผู้เสียชีวิต
กรูโปโปปูลาร์ยืนยันในช่วงเช้าตรู่ของวันที่ 9 เมษายนว่าสมาชิกตระกูลกรูยอนหลายคนเสียชีวิตจากเหตุการณ์นี้ ได้แก่ เอดัวร์โด กรูยอน และภรรยา รวมถึงน้องสาวของเอดัวร์โดและสามีของเธอ
อาบินาเดร์ยังยืนยันด้วยว่าเนลซิ กรุซ ผู้ว่าการจังหวัดมอนเตกริสติซึ่งเป็นน้องสาวของเนลซอน กรุซ อดีตนักเบสบอลเมเจอร์ลีก อยู่ในกลุ่มผู้เสียชีวิตด้วย การเสียชีวิตของเธอเกิดจากบาดแผลจากเศษกระจกที่หล่นลงมา
มีรายงานว่ามีชาวเวเนซุเอลาอย่างน้อย 25 คน อยู่ในไนต์คลับเจ็ตเซ็ตในช่วงเวลาเกิดเหตุ รวมถึงเอเลียนตา กินเตโร ผู้ประกาศข่าวของเตเลมิโกรซึ่งได้รับบาดเจ็บ มีชาวเวเนซุเอลาเสียชีวิต 10 คน บาดเจ็บ 5 คน และสูญหายอีกหลายคน หญิงชาวโคลอมเบียคนหนึ่งเสียชีวิต ขณะที่ชาวโคลอมเบียอีก 2 คนได้รับบาดเจ็บ
ชายชาวอิตาลีคนหนึ่งซึ่งทำงานเป็นเชฟในซานโตโดมิงโกและหญิงสัญชาติโดมินิกัน-อิตาลีคนหนึ่งอยู่ในรายชื่อผู้เสียชีวิต ชาวต่างชาติคนอื่น ๆ อยู่ในรายชื่อผู้เสียชีวิตเช่นกัน รวมถึงชาวฝรั่งเศส 2 คน ชาวเฮติ 1 คน ชาวเคนยา 1 คน และชาวคอสตาริกา 1 คน
ผู้บาดเจ็บจากเหตุหลังคาพังถล่มมีจำนวนมากกว่า 200 คน รวมถึงไบร บาร์กัส และการ์โลส โฮตา. ฮิล โรดริเกซ สมาชิกสภาผู้แทนราษฎร มีรายงานว่าผู้ช่วย 2 คน ของโรดริเกซสูญหาย เอสเตบัน เฮร์มัน อดีตผู้เล่นเบสบอลเมเจอร์ลีก รอดชีวิตจากเหตุการณ์ ในขณะที่เปโดร มาร์ติเนซ นักเบสบอลเมเจอร์ลีก กล่าวว่าญาติของเขาหลายคนหายตัวไปหลังเกิดเหตุ
ผลสืบเนื่อง.
โตนิ เปญญา กัวบา เจ้าหน้าที่รัฐบาลสาธารณรัฐโดมินิกัน ระบุว่าเหตุการณ์นี้เป็น "ภัยพิบัติที่ไม่ใช่ภัยธรรมชาติที่เลวร้ายที่สุด" ในประวัติศาสตร์ของประเทศ อาบินาเดร์ประกาศให้มีการไว้อาลัยทั่วประเทศเป็นเวลา 3 วัน ตั้งแต่วันที่ 8 ถึง 10 เมษายน โดยลดธงชาติลงครึ่งเสาทั้งในสถานที่สาธารณะและเขตทหาร ในวันที่ 10 เมษายน เขาประกาศขยายระยะเวลาการไว้อาลัยเป็น 6 วัน สำนักประธานาธิบดียังแถลงด้วยว่าจะมีการจัดตั้งคณะกรรมการผู้เชี่ยวชาญระดับชาติและนานาชาติขึ้นเพื่อสอบสวนภัยพิบัติครั้งนี้
วุฒิสภาสาธารณรัฐโดมินิกันระงับการประชุมตามกำหนดการในวันที่ 9 เมษายน และออกแถลงการณ์แสดงความเสียใจต่อเหตุการณ์ที่เกิดขึ้น
หลังเกิดเหตุ หนังสือพิมพ์ "เดียริโอลิเบร" รายงานว่าซานโตโดมิงโกมีปริมาณการจราจรลดลง "ผิดปกติ" โดยมีคนเดินเท้าน้อยลง และยัง "เงียบผิดปกติ"
มีการจัดพิธีรำลึกถึงรูบิ เปเรซ ณ โรงละครแห่งชาติเอดัวร์โด บริโต โดยมีลุยส์ อาบินาเดร์ ประธานาธิบดีสาธารณรัฐโดมินิกัน และราเกล อาร์บาเฮ สุภาพสตรีหมายเลขหนึ่ง เข้าร่วมในพิธี
การสืบสวน.
อัยการสูงสุดสาธารณรัฐโดมินิกันเริ่มดำเนินการสืบสวนเพื่อหาสาเหตุของการพังถล่ม ประธานาธิบดีอาบินาเดร์ยังประกาศจัดตั้งคณะกรรมการผู้เชี่ยวชาญระดับชาติและนานาชาติ เขาระบุว่าจะต้องมีคำตอบว่า "เกิดอะไรขึ้น ทำไมจึงเกิดขึ้น และเกิดขึ้นได้อย่างไร"  สำนักงานประเมินแผ่นดินไหวและความเสี่ยงของโครงสร้างพื้นฐานและอาคารแห่งชาติโดมินิกัน (โอเนสบิเอ) กำลังดำเนินการสืบสวนทางเทคนิคแยกต่างหาก โดยคาดว่าจะมีข้อสรุปภายในระยะเวลาประมาณสามเดือน
เมื่อวันที่ 14 เมษายน พ.ศ. 2568 ญาติ ๆ ของผู้เสียชีวิตคนหนึ่งได้ยื่นฟ้องอันโตนิโอ เอสไปยัต เจ้าของไนต์คลับเจ็ตเซ็ต, อานา เกรเซีย โลเปซ แม่ของอันโตนิโอ, รัฐบาลสาธารณรัฐโดมินิกัน และเทศบาลกรุงซานโตโดมิงโก โดยเรียกร้องค่าเสียหายที่ไม่ระบุจำนวนและเรียกร้องให้มีการดำเนินคดีอาญากับครอบครัวเอสไปยัตในข้อหาทำให้คนตายโดยไม่เจตนาฆ่า